রবিবার ছুটির দিনে কলকাতা-সহ দক্ষিণবঙ্গে শুরু হয়েছে বৃষ্টি। জানা গিয়েছে, উত্তরবঙ্গ থেকে গাঙ্গেয় উপকূল পর্যন্ত একটি নিম্নচাপ অক্ষরেখা রয়েছে। তার প্রভাবেই গোটা দক্ষিণবঙ্গে গত দু’দিন ধরে প্রচুর জলীয় বাষ্প প্রবেশ করেছে। যার ফলে হাওড়া, হুগলি, কলকাতা, দুই ২৪ পরগনায় রবিবার সন্ধ্যা থেকেই দমকা হাওয়া, বজ্রবিদ্যুৎ-সহ বৃষ্টি শুরু হয়েছে। 
আগামী ২ ঘণ্টার মধ্যে কলকাতা ও হাওড়াতে ফের ঝড় আসতে পারে বলে পূর্বাভাস দিয়েছে আবহাওয়া দফতর। ৪০-৪৫ কিলোমিটার বেগে ঝড়-বৃষ্টি হতে পারে বলে খবর।
তবে শুধু রবিবারই নয়, সোমবারও দক্ষিণবঙ্গে ফের ঝড়বৃষ্টি আছড়ে পড়তে পারে বলে ইঙ্গিত দিয়েছে আবহাওয়া দফতর। ফলে একটানা ভ্যাপসা গরম থেকে কিছুটা রেহাই পেতে চলেছেন রাজ্যবাসী। অন্যদিকে, ঝড়-বৃষ্টির ফলে বেশ কিছু শাখায় ট্রেন চলাচল বিঘ্নিত হয়েছে বলে খবর।